Hlina, Alojz, poslanec NR SR (2014-01-30):
A zvuk? (Hlasy z pléna.) Keď budete hľadať súvis, tak vystupujúci pán je pán Víťazoslav Moric. (Premietanie videozáznamu z notebooku na obrazovkách v rokovacej sále.) Na vašom sneme predniesol zdravicu, vážení kolegovia: „Vážim si toho slovenského podnikateľa, ktorý neuteká zo Slovenska, ale naopak...“ Víťazoslav Moric, vážení, vás pozdravil na vašom sneme v Nitre. Vtedy, keď ste už šetrili, keď už ombudsmanka sa sťažovala všelikade, vás prišiel pozdraviť Víťazoslav Moric, ten Víťazoslav Moric, ktorý od tohto štátu dostal 90 mil. za nájom jeho tak mizerných kancelárií, ten Víťazoslav Moric, vážení. O to ide v tejto veci. Ako môžete po tomto prejave, ktorý vám pustím, Viťkovi zobrať jeho kancelárie? Má Viťko, aký Róm, kde Róm, čo Róm, kancelárie, ako si to tá Dubovcová mohla dovoliť, nejaké kancelárie, vymeniť kancelárie. Viťko keď vás pozdravil, 90 miliónov dostal, ešte ďalšie mu treba. Ako by ste mu to mohli urobiť, vážení? A počúvajte, čo vám povedal. Ja vám to potom poviem aj spomalene, čo vlastne povedal, lebo tu my takto žijeme, vážení. To nie je Sudán, to nie Čad, to nie je rovníková Afrika, ale Slovensko. (Premietanie videozáznamu z notebooku na obrazovkách v rokovacej sále.) Tomu sa budete čudovať: „Zo Slovenska kapitál vyváža a podniká v zahraničí. A nakoniec mi dovoľte, kvalifikovaní ľudia...„ Toto vám pustím ešte raz, počúvajte: „Týmto som sa ja osobne riadil vždy pri svojom podnikaní. Toto je aj najvyšší princíp rozumného podnikateľa. A vážme si preto každého slovenského podnikateľa, ktorý neuteká zo Slovenska, ale, naopak, zo Slovenska kapitál vyváža a podniká v zahraničí.“ Prosím vás pekne, zo Slovenska vyváža kapitál, rozumiete tomu? Ja som v Číne prežil roky. V Číne komunisti povedali, aby im doniesli kapitál. Vás pozdraví váš Viťko a povie vám, že jeho vzorom je ten, kto vyváža kapitál. A ako ste mu tlieskali, vážení? Prosím vás, on zastupoval Asociáciu zamestnávateľských zväzov, to koho tam máte? Veď to nie je normálne, to je sen. (Hlas z pléna.) Však to je sen, vážení. Čiže ide o toho, kto vyváža kapitál z tejto krajiny. Tomu by jeden neuveril. Prosím vás, sa nečudujme, že tu takto žijeme. Však vy vlastne za to nemôžete, kolegovia, keď ste takto vymasírovaní, keď ste povinní takéto hlúposti počúvať. (Premietanie videozáznamu z notebooku na obrazovkách v rokovacej sále.) „A nakoniec mi dovoľte ešte povedať toto. Príhovor hosťa by mal niečo povedať, nemal by povedať hocičo. Musí z neho vyžarovať optimizmus, mal by mať myšlienku, ale nemal by mať dekadentnú ideu. Veľmi dôležité je, aby príhovor hosťa bol krátky. Veľmi som sa snažil, aby sa mi to podarilo. Želám vám všetkým, osobitne tebe, pán premiér, všetkým vedúcim pracovníkom SMER-u, všetkým vám, delegátom, všetkým hosťom šťastlivé a radostné prežitie sviatkov a veľa zdravia vám a vašim rodinám. Ďakujem.„ Vážení, to budete musieť vydržať, to za to stojí. Ja vám to teraz poviem pomaly, čo vám tento Viťko tam povedal. Občania, počúvajte dobre, akú zdravicu predniesol na predvianočnom sneme strany SMER Viťko, ktorý išiel zabojovať v kuloároch, aby mu tú Dubovcovú stade neposlali preč, lebo 90 miliónov je síce dosť, ale ešte stále málo, keď on vyváža kapitál. Rozumiete tomu, lebo on vyváža kapitál, treba vyviezť kapitál a zamestnávať ľudí vonku, veď to by moja dcéra štrnásťročná nepovedala. To by nepovedal ani odborár, ktorý je úplne urvaný z reality, alebo niekto, kto tomu absolútne nerozumie. Vážení, Víťazoslav Moric vám na vašom sneme povedal, teda hovoril tie klišé, ktoré každý pozná, že kapitál sú ľudia a toto je najvyšší princíp rozumného podnikania. A teraz počúvajte. Vážme si preto každého slovenského podnikateľa, ktorý neuteká zo Slovenska, ale, naopak, zo Slovenska kapitál vyváža a podniká v zahraničí. Presne, vážení, to je princíp ľudí, ktorí stoja za vami, tých oligarchov (Bahamy, Kajmanie ostrovy, neviem kde). To sú presne tí ľudia. Z tejto biedy vyderiete peniaze a vyveziete ich von. A oni vám to ešte na tom sneme povedia a vy im za to zatlieskate. To je presne ten princíp týchto vašich podnikateľov, ktorým vy kryjete chrbát, on to povedal a vy ste mu zatlieskali. Presne o to ide, z tejto biedy vytrieskať peniaze. A to robíte. To tí vaši robia. On vám to povedal. A vy ste sa nezačudovali. Pogrcal by som sa tam, prosím vás. A nakoniec mi dovoľte ešte povedať toto. Príhovor hosťa by mal niečo povedať. Nemal by povedať hocičo. No Dostojevskij je oproti tomu šuviks. Musí z neho vyžarovať optimizmus. Mal by mať myšlienku. A nemal by mať dekadentnú ideu. No takúto naskladať, to je znakom. Hovorím, kde sme boli doteraz, že sme ho neobjavili. Veľmi dôležité je, aby príhovor hosťa bol krátky. Veľmi som sa snažil, aby sa mi to podarilo. Želám vám všetkým a tebe, pán premiér, osobitne, všetkým vedúcim pracovníkom strany SMER, všetkým vám delegátom, teda aj pánovi, vypadlo mi to meno, z Nitry, ktorý tam tiež určite bol a tešil sa, že tam bol, a tiež určite tlieskal a silno tlieskal, šťastné a radostné prežitie sviatkov, veľa zdravia vám a vašim rodinám. Vážení, v prípade ombudsmanky ide o toto, o peniaze. Dubovcová platí 73 %, bežné výdaje 260 tisíc eur ročne, Víťazoslavovi Moricovi. O to ide v tomto prípade. A Víťazoslav Moric vám prišiel podať zdravicu, tresol hlúposť. Keby tá Asociácia zamestnávateľských zväzov za niečo stála, tak by ho vykopli zajtra. Ale oni to neurobia. Oni ho tam budú mať. Ako môže jeden podnikateľ na sneme vládnucej strany povedať, že ten je podnikateľ, ktorý vyvezie z tejto krajiny kapitál? A nikoho to tam nezarazilo. Ja tomu nerozumiem. Preboha, kde to žijeme? Veď to si nedovolia ani v tej rovníkovej Afrike. Ja tomu nerozumiem. (Reakcia z pléna.) Vy tomu nerozumiete, kolegyňa. Prosím vás, tomu vo vašom svete nerozumiete. Rozumiete tomu? Najlepší tam mal Machyna, prosím vás, príhovor, presne ešte aký taký, prosím vás, zo všetkých tých, čo tam boli. Vážení, vy za to fakt nemôžete. Ide tu len a len o prachsprosté peniaze. A je vám úplne jedno kdečo. Použijete tu Kaliňáka, Fica. Môžete sa hanbiť celí, koľkí ste. Pustím vám to ešte raz, lebo vy si to sami nepustíte. (Premietanie videozáznamu z notebooku na obrazovkách v rokovacej sále.) „Kvalifikovaní ľudia, týmto som sa ja osobne riadil vždy pri svojom podnikaní, toto je aj najvyšší princíp rozumného podnikateľa. A vážme si preto každého slovenského podnikateľa, ktorý neuteká zo Slovenska, ale, naopak, zo Slovenska kapitál vyváža a podniká v zahraničí. A nakoniec mi dovoľte ešte povedať toto: Príhovor hosťa by mal niečo povedať, nemal by povedať hocičo, musí z neho vyžarovať optimizmus, mal by mať myšlienku, ale nemal by mať dekadentnú ideu. Veľmi dôležité je, aby príhovor hosťa bol krátky. Veľmi som sa snažil, aby sa mi to podarilo. Želám vám všetkým, osobitne tebe, pán premiér, všetkým vedúcim pracovníkom SMER-u, všetkým vám delegátom, všetkým hosťom šťastlivé a radostné prežitie sviatkov a veľa zdravia vám a vašim rodinám. Ďakujem.“ A ďakujem, že mi nezrušíte zmluvu s ombudsmankou. To tam nezaznelo, ale v kuloároch to bolo, vážení. A to je tá bieda, títo ľudia aj Moric rozhoduje o tejto krajine. Prosím vás ešte, on je v tej asociácii. To je bieda, to je strach našich detí, našich vnukov, čo sa stane, keď to takto bude fungovať. Z toho ide strach, vážení. A vy ste boli toho účastní na tom sneme. Ako by ste mohli po takom príhovore zrušiť Víťazoslavovi Moricovi zmluvu? Ako by ste to mohli urobiť? To sa nedá proste. Nie je vám z toho zle? Ďakujem. (Potlesk.)